ནང་དོན་གནད་བསྡུས།སྤྱིར་ན་འཛམ་གླིང་གི་ཡུལ་གྲུ་ཀུན་ན་མི་རིགས་སོ་སོས་རང་ཉིད་ཀྱི་རིག་གནས་དེ་ཉིད་གང་གཅེས་གཅེས་སུ་འཛིན་ཞིང་བསྐྱངས་མོད།ལོ་རྒྱུས་ཀྱི་ཆུ་རྒྱུན་རིང་མོའི་ཁྲོད་ཕན་ཚུན་དབར་འབྲེལ་འདྲིས་དང་ཕོག་ཐུག་ཏུ་སོང་གཤིས་རིག་གནས་སོ་སོའི་རྒྱབ་ཕྱོགས་ན་འགལ་བ་ཡོད་པར་ངེས།ཡིན་ཡང་འགྱུར་ལྡོག་ཁོ་ནས་སྔ་རབས་ཀྱི་རིག་གནས་ལ་རྡོག་རོལ་གཏོང་བ་དང་བསྐྱར་བཟློས་ཁོ་ནས་གསར་བྱུང་གི་རིག་གནས་ལ་འགོས་ནད་བཞིན་དུ་བརྩིས་ན་དེ་ནི་ཆ་མེད་ཡ་མེད་དང་ཆོ་མེད་བྲོ་མེད་དུ་འགྲོ་བར་ཡིན་པས་བོད་ཀྱི་རྩོམ་རིག་གཞུང་ལུགས་འདི་ཉིད་ལ་མཚོན་ན་ལོ་རྒྱུས་ཀྱི་ཀྱོག་མཚམས་ཤིག་ཏུ་གནས་ཡོད་པས་ང་ཚོས་ལྟ་བ་གསར་བ་འདྲ་འཁྱེར་ནས་བོད་པའི་གཤིས་སུ་འཇགས་པའི་རྩོམ་པའི་ངོས་འཛིན་ལ་ཡིན་གཅིག་གིས་རྣམ་པ་གསར་རྐྱང་དུ་བཅོས་དགོས་དོན་མེད་ལ་ངོས་འཛིན་དེས་ཕྱི་འོང་གི་རིག་གནས་ལ་ཨུ་ཚུགས་ཀྱིས་བཀག་འགོག་བྱ་དོན་ཡང་མ་མཆིས་པས་གནའ་དེང་བཟུང་འབྲེལ་གྱིས་བོད་ཀྱི་རྩོམ་སྲོལ་འདི་ཉིད་མི་རིགས་རང་གི་སྲོག་རྩ་དེ་བཟུང་དགོས་པ་ཡིན་ནོ།།